מבצר סנטזיש

מבצר סנטזיש (בצרפתית: Ouvrage de Sentzich) הוא מבצר צבאי קטן שנבנה כחלק מקו מאז'ינו, על גבולה של צרפת עם מדינת לוקסמבורג וקרוב למשולש הגבולות צרפת-לוקסמבורג-גרמניה.

במהלך המערכה על צרפת ועל ארצות השפלה במלחמת העולם השנייה פלשו הגרמנים לצרפת דרך בלגיה ועקפו את רובו של קו מאז'ינו. מבצר סנטזיש לקח חלק מינורי במערכה זו וביוני 1940 נאלצו לוחמיו להיכנע עם כניעת צרפת לגרמנים. ב-1944 שוחרר המבצר על ידי בעלות הברית.

לאחר המלחמה שמר צבא צרפת על הבעלות על המבצר ובתחילת המאה ה-21 הועבר המבצר לאחריות עמותת שימור אתרים היסטוריים מקומית שמתחזקת אותו.

 רקע 
הדוקטרינה הצבאית שעמדה מאחורי בניית קו מאז'ינו הייתה של הגנה סטטית על גבולות צרפת ועריה המרכזיות. גישה זו התקיימה בצרפת עוד מהמאה ה-17 כשסבסטיאן דה וובאן בנה את ביצורי וובאן.

צרפת המשיכה לדבוק בדוקטרינה זו גם בשלהי המאה ה-19, כשבעקבות התבוסה במלחמת צרפת–פרוסיה, הקימה בכל גבולותיה את מערכת הביצורים סרה דה ריבייר. על אף שמבצרים אלו היו כבר מיושנים במלחמת העולם הראשונה הם לקחו חלק במערכה זו וחלקם אף נהרס כליל מאש ארטילריה גרמנית כבדה.

ב-1920, לאחר המלחמה, המשיכו הצרפתים לדבוק בדוקטרינת ההגנה הסטטית כשתכננו את קו מאז'ינו. התכנון הובל על ידי "ועדת ארגון האזורים המבוצרים" (CORF)  כשמבצר סנטזיש היה אחד ממבצרי קו זה שתוכנן על ידי הוועדה.

 עקרונות בניית מבצרי קו מאז'ינו 
מבצרי הקו נבנו לרוב לפי עקרונות שהתוותה ועדת CORF והם כללו:
 קיבוץ מבצרים לסקטורים
 מרחקים בין המבצרים המאפשרים הגנה הדדית בירי ארטילרי
 עמדות חיל רגלים בין המבצרים המרכזיים
 בנייה תת-קרקעית
 מרחק בין הכניסה למבצר והאזור המנהלי לאזור המבצעי כדי למנוע חדירת אויב לאזור המבצעי
 חלוקה לבלוקים כשכל בלוק כלל שילוב של תותחים, מקלעים ותצפיות (בהתאם להגדרתו כבלוק ארטילריה, רגלים או משולב)

 מקום המבצר 
המבצר הוא חלק מ"מבצרי גזרת טיונוויל"  ונמצא בשוליו הצפוניים של כפר סנטזיש  וכחצי ק"מ ממרכז הכפר. המבצר נמצא במחוז מוזל שבחבל גראנד אסט והוא המבצר האחרון של קו מאז'ינו ממערב לנהר המוזל כשהמבצר הבא, מבצר מטריש 17A, נמצא ממזרח למוזל.

המבצר קיבל את המספור A16 ונבנה כק"מ מדרום למבצר גלגנברג A15 כשהוא נסמך על מבצר זה.

בהתאם לדיסציפלינה בה נבנה קו מאז'ינו קיבל מבצר סנטזיש הגנה ארטילרית מהמבצרים בסביבתו כמו מבצר קובנבוש A13 ומבצר מטריש A17.

בסביבת המבצר נבנו מספר מצדיות לחיל רגלים להגן על המרווחים בין המבצרים הראשיים.

 מבנה המבצר 
המבצר מוגדר כ"מבצר קטן" וכולל רק בלוק לחימה אחד כשבחלקו האחורי נבנה שער הכניסה למבצר. הבלוק הורכב מהחלקים הבאים:
 צריח מקלע עליון דגם 1935 
 תא לחימה צפוני שכלל עמדות מבוטנות למקלע כפול  ותותח נ"ט 37 מ"מ  וצריח משולב למקלע ותצפית 
 תא לחימה דרומי שכלל עמדות מבוטנות לשני מקלעים כפולים ותותח נ"ט 37 מ"מ וצריח משולב למקלע ותצפית.
 ליבת המבצר הכילה חדרי מגורים, מטבח, חדר אוכל, מחסן תחמושת ותחנת כוח.

 ההיסטוריה של המבצר 
 בניית המבצר 
ב-1930 אישר ה-CORF את בנייתו של מבצר סנטזיש והבנייה הושלמה עד 1933. בניגוד לרוב מבצרי קו מאז'ינו, שמערכות השירות שלהם נחפרו בעומק של 30 מטר מתחת לאדמה, במקרה של מבצר סנטזיש לא נחפרו מנהרות בעומק כזה ורובו של המבצר חפור ברדידות.

עם סיום הבנייה אויש המבצר על ידי 67 מלוחמי רגימנט הרגלים ה-168  שאחד מהם היה קצין שפיקד על הכוח.

 מלחמת העולם השנייה 
ב-10 במאי 1940 פתחו הגרמנים ב ופלשו לצרפת דרך הארדנים כדי לעקוף את הביצורים החזקים של קו מאז'ינו. מהלך זה הביא לכך שהמבצרים באגף הצפוני של קו מאז'ינו הם אלו שבעיקר לקחו חלק במערכה.

מבצר סנטזיש לא השתתף בפעולה משמעותית במערכה זו. האיגוף שביצעו הגרמנים איים על עורפם של מבצרי גזרת תיונוויל . ב-17 ביוני 1940 הורה מפקד הגזרה הצרפתי, קולונל ז'אן-פטריס או'סאליבן (Jean-Patrice O'Sullivan), לחיילי המבצרים בגזרתו לסגת אך בהמשך ההוראה בוטלה.

ב-22 ביוני 1940 נחתם הסכם שביתת הנשק בין גרמניה הנאצית וצרפת לפיו היו חיילי המבצרים חייבים להיכנע לגרמנים אך מפקדיהם עיכבו את הכניעה והחלו משא ומתן עם הגרמנים על תנאי הכניעה ובסופו של דבר נכנעו החיילים ב-30 ביוני 1940.

ב-1944 נסוגו הגרמנים מהמבצר ללא קרב עם התקדמות בעלות הברית.

 לאחר המלחמה 
לאחר תום מלחמת העולם השנייה שמר צבא צרפת את בעלותו על רוב מבצרי הקו כהגנה מפני פלישה אפשרית של חברות ברית ורשה למערב אירופה. לשם כך השקיע הצבא בשיפור המיגון של המבצרים. מבצר סנטזיש לא שופץ אך הצבא המשיך להיות בעליו של המבצר בגלל קרבתו למבצר גלגנברג שהפך למרכז תקשורת.

לאחר פיתוח הנשק הגרעיני בצרפת התפוגג החשש מפלישה כזו וצבא צרפת החל בתהליך מכירת חלק מהמבצרים לגופים אזרחיים פרטיים.

ב-1989 הוקמה עמותת מורשת בשם "עמותת A15" לשימור מבצר גלגנברג A15 הסמוך. עם הזמן הרחיבו מתנדבי העמותה את עבודות השימור למבנים נוספים השייכים לקו. ב-2007 התאחדה העמותה עם עוד שתי עמותות שימור מקומיות והעמותה המאוחדת נקראת "עמותת קו מאז'ינו של קטנום וסביבתה" (Ligne Maginot de Cattenom et Environs). לפי אתר העמותה היא מטפלת בשיקום תשעה מבצרים ומצדיות של קו מאז'ינו ומבצר סנטזיש ביניהם. העמותה יצרה שביל הליכה המחבר את המבנים.

המבצר פתוח לביקורי תיירים.

בתחילת 2025 דווחה העמותה על ביצוע עבודות תשתית בכניסה למבצר כדי לשפר את הנגישות אליו.

 לקריאה נוספת 
 Jean-Yves Mary, Alain Hohnadel, Jacques Sicard et François Vauviller (ill. Pierre-Albert Leroux), Hommes et ouvrages de la ligne Maginot, t. 1, Paris, éditions Histoire & collections, coll. « L'Encyclopédie de l'Armée française » (no 2), 2000 (réimpr. 2001 et 2005), 182 p. ().
 Jean-Yves Mary, Alain Hohnadel, Jacques Sicard et François Vauviller (ill. Pierre-Albert Leroux), Hommes et ouvrages de la ligne Maginot, t. 2 : Les formes techniques de la fortification Nord-Est, Paris, Histoire et collections, 2001, 222 p. ()
 Jean-Yves Mary, Alain Hohnadel, Jacques Sicard et François Vauviller (ill. Pierre-Albert Leroux), Hommes et ouvrages de la ligne Maginot, t. 3 : Le destin tragique de la ligne Maginot, Paris, Histoire et collections, 2003, 246 p. ()
 Mary, Jean-Yves; Hohnadel, Alain; Sicard, Jacques. Hommes et Ouvrages de la Ligne Maginot, Tome 5. Paris, Histoire & Collections, 2009. 
 Allcorn, William. The Maginot Line 1928-45. Oxford: Osprey Publishing, 2003. 
 Kaufmann, J.E. and Kaufmann, H.W. Fortress France: The Maginot Line and French Defenses in World War II, Stackpole Books, 2006. 
 Kaufmann, J.E., Kaufmann, H.W., Jancovič-Potočnik, A. and Lang, P. The Maginot Line: History and Guide, Pen and Sword, 2011. 

 קישורים חיצוניים 

 האתר של "עמותת קו מאז'ינו של קטנום וסביבתה" 
 מבצר סנטזיש, באתר alsacemaginot.com 
 מבצר סנטזיש, באתר lignemaginot.com 
 מבצר סנטזיש, באתר bunkertours.co.uk
 מבצר סנטזיש, באתר mablehome.com (בארכיון האינטרנט) .
 מבצר סנטזיש, באתר aroundus.com
 מבצר סנטזיש, באתר bunkersite.com
 מבצר סנטזיש, באתר blogerslorrainsengages.unblog.fr 
 מבצר סנטזיש, באתר festungsbauten.de 
 דף הבית של מבצר סנטזיש, באתר פייסבוק

 ביאורים 

 הערות שוליים 

קטגוריה:המערכה על צרפת ועל ארצות השפלה
סנטזיש
סנטזיש
קטגוריה:גראנד אסט: מבנים